Ek is ' n 25 jarige vrou, 1.63m lank en weeg 61.5kg. Ek het al vir jare ' n ongesonde verhouding met kos. Ek stres my dood oor wat ek eet en hoeveel ek eet en of dit gaan vetmaak, ens, ens. Dit veroorsaak dat ek ' n baie ongelukkige lewe het en sodoende die mense om my ook ongelukkig maak aangesien ek die heeltyd hulle versekering wil hê dat my lyf reg lyk, ens. Ek het egter al ' n rukkie terug begin besef dat ek nie so kan aangaan nie, want ek gaan myself tot niet maak.
Ek was gister by ' n dieetkundige en ons het lank gesels. Sy het bevestig dat ek nie ' n gesonde verhouding met kos het nie en dat ek nie gewig verloor nie aangesien ek hopeloos te min eet en my liggaam dink ek is besig om honger te ly. Sy het my geweeg, my lengte bepaal en ook my middel gemeet. Volgens haar is my gewig en middel mates reg vir my lengte. Sy het my ook verbied om my elke dag te weeg en gesê ek moet oor twee weke weer na haar toe gaan om my te weeg. Sy gaan ook vir my ' n gebalanseerde eetplan uitwerk sodat ek gesond kan wees. Ek het egter vir haar gesê dat ek graag 57kg wil weeg en ' n eetplan sal wil hê wat my sal help daarmee. Sy het gesê sy kan my nie waarborg dat ek so baie gewig sal verloor nie, maar sy sal my help om wel ' n paar kg te verloor en gesond te wees. Sy wil hê my eetplan moet bestaan uit bietjie meer as 7 000KJ per dag. Dit sal mos nie veroorsaak dat ek gewig verloor nie. Moet mens nie 6 300KJ inneem om gewig te verloor nie? Ek stap wel vir 45 minute daagliks, 6 dae per week.
Ek gaan werklik hard probeer om my kop reg te kry en meer gesond te eet. Ek sal egter graag ' n paar kg wou verloor. Sal dit moontlik wees op die eetplan wat sy uitwerk en hoe lank sal dit neem?
Soos jy sê - hier is jy al reeds weer besig om te stres oor jou gewig, jou vermoë om gewig te verloor, ens, ens. Ek stem volkome saam met jou dieetkundige dat jou gewig mooi normaal is aangesien jou BMI = 23,1. Die normale energie-inname om gewig by vrouens konstant te hou is 8400 kJ/dag, dus sal jy 1400 kJ per dag minder inneem, wat wel oor tyd tot gewigsverlies gaan lei veral as jy so baie oefening doen.
Ek wil ook aanraai dat jy 'n kliniese sielkundige gaan spreek (vra jou huisarts om jou te verwys) want jy het hulp nodig om hierdie obsessie van jou te beheer sodat jy weer normaal kan lewe.